Meddelelse om en udbudsprocedure for udstedelse af licenser til efterforskning og udnyttelse af kulbrinter i de dinariske Alper

(2019/C 197/04)

Republikken Kroatiens regering opfordrer alle interesserede personer til at afgive tilbud på licenser til efterforskning og udnyttelse af kulbrinter i forbindelse med de efterforskningsblokke i de dinariske Alper, som udbydes.

Udbudsmaterialet og alle oplysninger og meddelelser i forbindelse med proceduren offentliggøres på Ministeriet for Miljøbeskyttelse og Energis websted — www.mzoe.hr og agenturet for kulbrinters websted — www.azu.hr.

1. GRUNDLÆGGENDE OPLYSNINGER OM LICENSER

Licenser til efterforskning og udnyttelse af kulbrinter udstedes i forbindelse med efterforskningsblokke i de dinariske Alper. Licenser til efterforskning og udnyttelse af kulbrinter giver investorer ret til at udføre efterforskning af kulbrinter i en særlig efterforskningsblok og at indgå kontrakter for efterforskning og udnyttelse af kulbrinter samt at direkte tildele licensen til udvinding af kulbrinter, forudsat at de opfylder alle de betingelser, der er fastsat i »Lov om efterforskning og udnyttelse af kulbrinter«.

Licenser til efterforskning og udnyttelse af kulbrinter udstedes til de udvalgte tilbudsgivere for en periode på højest 30 år, hvilket omfatter både efterforskningsperioden og udnyttelsesperioden, og som starter den dag, hvor kontrakten træder i kraft.

Investorer skal i overensstemmelse med de betingelser, der er fastsat i licensen, indgå en kontrakt med Republikken Kroatiens regering med hensyn til efterforskningen af kulbrinter og deling af udnyttelsesgevinster inden for 6 måneder fra den dag, hvor licensen til efterforskning og udnyttelse af kulbrinter er udstedt.

2. OPLYSNINGER VEDRØRENDE EFTERFORSKNINGSBLOKKE

Udbudsproceduren for licenser til efterforskning og udnyttelse af kulbrinter i de dinariske Alper vil blive udført i forbindelse med fire efterforskningsblokke:

1. Efterforskningsblok Dinaridi-13 (DI-13)

2. Efterforskningsblok Dinaridi-14 (DI-14)

3. Efterforskningsblok Dinaridi-15 (DI-15)

4. Efterforskningsblok Dinaridi-16 (DI-16)

Kort og koordinater for efterforskningsblokkene findes i udbudsmaterialet.

3. VEJLEDENDE DATO/FRIST FOR UDSTEDELSE AF LICENSER

Bud skal være indgivet senest den 10. september 2019, og den vejledende frist for udstedelse af licenser er december 2019.

4. KRITERIER FOR UDVÆLGELSE AF TILBUDSGIVERE

I henhold til artikel 2, stk. 2 i Europa-Parlamentets og Rådets direktiv 94/22/EF af 30. maj 1994 om betingelser for tildeling og udnyttelse af tilladelser til prospektering, efterforskning og produktion af kulbrinter (EFT L 164 af 30.6.1994, s. 3) i forbindelse med national sikkerhed og i henhold til artikel 19 i »Lov om efterforskning og udnyttelse af kulbrinter« skal følgende kriterier tages i betragtning ved udvælgelsen af den mest fordelagtige tilbudsgiver:

1. tilbudsgivers tekniske, finansielle og professionelle kompetencer

2. hvordan tilbudsgiveren har til hensigt at udføre de aktiviteter, der er dækket af licensen til efterforskning og udnyttelse af kulbrinter

3. det afgivne buds kvalitet

4. de finansielle betingelser, som tilbudsgiver tilbyder til gengæld for licensen til efterforskning og udnyttelse af kulbrinter, og

5. manglende effektivitet eller ansvarsbevidsthed, som tilbudsgiver har udvist i andre lande og i tidligere aktiviteter, der er dækket af en licens til efterforskning og udnyttelse af kulbrinter.

Et andet kriterie for udvælgelse af tilbudsgiver er honoraret for indgåelse af en aftale om efterforskning og udnyttelse af kulbrinter, hvis minimumsbeløb er fastsat i den forordning, der henvises til i artikel 51 i »Lov om efterforskning og udnyttelse af kulbrinter«.

Hvis der efter en evaluering på baggrund af kriterierne i henhold til »Lov om efterforskning og udnyttelse af kulbrinter« er to bud, der er lige kvalificerede, skal andre relevante, objektive og ikkediskriminerende kriterier tages i betragtning i forbindelse med den endelige beslutning.